钦定古今图书集成/历象汇编/庶征典/第057卷 > 北齐颜氏家训 > 《二气合景星赋》〈以其状无常出有道之国为韵〉唐·裴度
## 钦定古今图书集成/历象汇编/庶征典/第057卷 > 北齐颜氏家训 > 《二气合景星赋》〈以其状无常出有道之国为韵〉唐·裴度

星丽天中，君居人上。观星文之高朗，见君德之洪畅。
矧乎景以为君，气之可望，徒亘其二方之色，靡知其
千变之状。故隐不可思，见无与期，必潜拱而元感，乃
粲然而著之。谅精诚之尽达，若影响而相追。且夫浩
浩阴骘，昭昭元吉，匪乘运而生，将俟时而出。方今统
三才而不爽，叶一德而无失。所以列其数而惟三，等
其色而如一。既参差而相比，亦错落而为质。非烟非
雾，相幕历以氤氲；散彩耀芒，远精明而成实。懿其烛
彼天衢，同日月之列于《三无》；瑞我元首，旌号令之敷
于九有。不然，何以浑青赤之悠扬，掩牛斗之荧煌。或
助月于晦朔，或偶圣而昭彰。昔在周公之摄赞幼主，
周武之肆伐大商。皆立功而本政，亦“效祉而垂光。未
若明庭而治国，无事而降康。”斯时也，岂虚其应；斯瑞
也，则惟其常。是以莹霏微之中，形璀璨之色，仰嘉气
之来辉焕，喻他方之归道德。陋虞舜之仅加于房，小
唐尧之才出于翼。瞻之踊跃，如北面之事一人；照之
清明，若南向之观万国。岂同乎嘒彼躔次，行诸岁时。
昏在昴中，示春物之将蠢尔；申为斗建，兆秋风之欲
凄其。虽穷运数于晷刻，未甄邦国之清夷。窅绵邈兮
元造，在休征兮载考。何煜煜于重霄，信恢弘于治道。
手抃目骇兮，载赓歌于大宝。